《刘武选百鸟图》
明代·何景明

呜呼凤凰不可见，人间百鸟空啁啾。西飞鹖雀亦五色，满眼谁别枭鸾俦。

刘侯此图爱者众，画手莫识元与宋。粉绘剥落绢素新，万羽千毛尚飞动。

侯言此画先人传，珍藏未肯充南贡。十袭翻令锦绣轻，百年转见丹青重。

顷来数相见，手携登我堂。开图见百鸟，从此双凤凰。

鹂黄乌黑隐可辨，行凫立鹭遥相望。延颈战翼各拱向，宛如万国臣妾朝天王。

君不见蜀道阻绝，岐山已颓。潇湘无人，衡岳崔嵬。

竹实未结，桐花不开。鹧鸪怨，杜鹃哀，凤兮何时来。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。